Nariadenie Rady (EHS) č. 1180/77
zo 17. mája 1977
o dovoze niektorých poľnohospodárskych výrobkov pochádzajúcich z Turecka do spoločenstva
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva a najmä na jej články 43 a 113,
so zreteľom na návrh Komisie,
so zreteľom na stanovisko Európskeho parlamentu [1],
keďže v rozhodnutí č. 1/77 stanovila Asociačná rada EHS-Turecko, podľa článku 35 ods. 3 dodatkového protokolu, v znení článku 10 dočasnej dohody podpísanej 30. júna 1973, dojednania, ktoré sa majú uplatňovať na dovoz niektorých poľnohospodárskych výrobkov pochádzajúcich z Turecka do spoločenstva;
keďže vykonanie tohto rozhodnutia znamená prispôsobenie nariadení spoločenstva;
keďže ustanovenia týkajúce sa dovozu niektorých poľnohospodárskych výrobkov pochádzajúcich z Turecka do spoločenstva sa menili a dopĺňali niekoľkokrát po rozhodnutiach Asociačnej rady; keďže používanie predmetných textov je sťažené, pretože sa musia vyhľadávať v niekoľkých úradných vestníkoch, a preto im chýba potrebná zrozumiteľnosť, ktorú musí mať každé nariadenie; keďže je preto potrebné ich zjednotiť;
keďže s cieľom sústrediť v jednom nariadení všetky ustanovenia týkajúce sa dovozu poľnohospodárskych výrobkov pochádzajúcich z Turecka do spoločenstva je okrem toho potrebné zahrnúť do tohto nariadenia ustanovenia, ktoré ukladajú akty Rady pri vykonaní ustanovení Dodatkového protokolu k Dohode o pridružení medzi Európskym hospodárskym spoločenstvom a Tureckom;
keďže článok 4 prílohy 6 k Dodatkovému protokolu k Dohode o pridružení medzi Európskym hospodárskym spoločenstvom a Tureckom stanovuje zníženie taríf pre dovoz citrónov z Turecka do spoločenstva; keďže v čase uplatňovania referenčných cien toto zníženie podlieha dodržiavaniu daných cien na vnútornom trhu spoločenstva; keďže zavedenie týchto úprav si vyžaduje prijatie podrobných pravidiel ich uplatňovania;
keďže navrhované dojednania sa musia zahrnúť do spoločnej organizácie trhu s ovocím a zeleninou; keďže je preto potrebné vziať do úvahy ustanovenia nariadenia Rady (EHS) č. 1035/72 z 18. mája 1972 o spoločnej organizácii trhu s ovocím a zeleninou [2], naposledy zmeneného a doplneného nariadením (EHS) č. 795/76 [3], a tie, ktoré boli podľa tohto nariadenia prijaté;
keďže článok 12 prílohy 6 k Dodatkovému protokolu k Dohode o pridružení medzi Európskym hospodárskym spoločenstvom a Tureckom stanovuje, že odvody z dovozu tvrdej pšenice a semenca dopestovaného v Turecku a prepravovaného priamo z tejto krajiny do spoločenstva sa vypočítajú v súlade s článkom 13 nariadenia Rady (EHS) č. 2727/75 z 29. októbra 1975 o spoločnej organizácii trhu s obilninami [4], naposledy zmeneného a doplneného nariadením (EHS) č. 3138/76 [5], mínus 0,50 účtovných jednotiek na tonu;
keďže článok 13 uvedenej prílohy stanovuje, že za podmienky, že Turecko uplatní osobitný poplatok na vývoz raže do spoločenstva, odvody z dovozu tohto produktu do spoločenstva vypočítané v súlade s článkom 13 nariadenia (EHS) č. 2727/75 sa znížia o sumu rovnajúcu sa sume zaplateného poplatku maximálne do výšky ôsmich účtovných jednotiek na tonu;
keďže je potrebné stanoviť v súlade s dodatkovým protokolom, že uvedený osobitný poplatok sa odzrkadlí v cene dovezenej raže do spoločenstva; keďže s cieľom zabezpečiť, aby sa predmetné dojednania správne uplatňovali, je potrebné prijať potrebné opatrenia tak, aby pri dovážaní raže dovozca poskytol dôkaz, že osobitný vývozný poplatok zaplatil vývozca,
PRIJALA TOTO NARIADENIE:
Článok 1
1. Clo uplatniteľné na dovoz výrobkov vymenovaných v prílohe I pochádzajúcich z Turecka do spoločenstva sa zníži v rozsahu, ktorý je pre každý z nich upravený osobitne.
2. Do 31. decembra 1977 a odlišne od odseku 1, Dánsko, Írsko a Spojené kráľovstvo sú oprávnené uložiť clo nie nižšie než to, ktoré uvádza príloha II na dovoz čerstvých pomarančov, ktoré patria do podpoložky 08.02 ex A Spoločného colného sadzobníka, a mandarínok (vrátane tangeriniek a satsúm), klementínok, wilkingov a iných podobných citrusových hybridov, ktoré patria do podpoložky 08.02 ex B Spoločného colného sadzobníka.
Článok 2
Pevná zložka cla na dovoz do spoločenstva produktov uvedených v prílohe III pochádzajúcich z Turecka sa zníži v rozsahu, ktorý je upravený pre každý z nich osobitne.
Článok 3
Clo z produktov pochádzajúcich z Turecka uvedených nižšie pri dovoze do spoločenstva sa zníži v rozsahu, ktorý je špecifikovaný pre každý z nich osobitne, ak sa dodržia referenčné ceny už stanovené alebo také, ktoré sa stanovia, podľa článku 19 nariadenia (EHS) č. 100/76 [6].
Č. položky SCS | Opis | Miera zníženia (%) |
03.01 | Ryby, čerstvé (živé alebo mŕtve), chladené alebo zmrazené | |
B.Morské ryby:
I.Celé, bez hláv alebo v kusoch:
e)Žraloky | 80 |
f)Ostriežiky (Sebastes marinus) | 80 |
g)Halibuti (Hippoglossus vulgaris, Hippoglossus reinhardtius) | 80 |
h)Tresky (Gadus morrhua alebo Gadus callarias) | 80 |
ij)Tresky tmavé (Pollachius virens alebo Gadus virens) | 80 |
k)Tresky škvrnité | 80 |
l)Tresky bez fúzov (Merlangus merlangus) | 80 |
m)Makrely | 80 |
o)Platýsi | 80 |
p)Morské pražmy druhov Dentex dentex a Pagellus | 80 |
q)Ostatné | 80 |
Článok 4
1. Pre čerstvé citróny z podpoložky 08.02 ex C Spoločného colného sadzobníka sa zníženie cla stanovené v článku 4 ods. 3 prílohy k dodatkovému protokolu bude uplatňovať v prípade, že ceny zaznamenané na reprezentatívnych trhoch spoločenstva na úrovni dovozca/veľkoobchodník alebo konvertované na tejto úrovni zostanú pre predmetný produkt aspoň také, ako je cena definovaná v odseku 4.
Ceny uvedené v prvom pododseku sa zohľadnia po vyrovnaní cla a odrátaní dovozných poplatkov iných ako je clo, pričom tieto poplatky budú stanovené na výpočet vstupnej ceny uvedenej v nariadení (EHS) č. 1035/72.
Predmetný produkt sa prípadne konvertuje na prvú akostnú triedu podľa tretej zarážky druhého pododseku článku 24 ods. 2 nariadenia (EHS) č. 1035/72.
2. Vzhľadom na odrátanie dovozných poplatkov iných ako je clo uvedené v tretej zarážke odseku 3 článku 24 nariadenia (EHS) č. 1035/72, pokiaľ ceny priznané členskými štátmi Komisii zahŕňajú výskyt takých poplatkov, sumu, ktorá sa má odrátať, vypočíta Komisia, aby sa predišlo ťažkostiam, ktoré môžu nastať následkom výskytu takých poplatkov na vstupné ceny v závislosti na pôvode predmetných produktov. V takých prípadoch sa zohľadní priemerná suma, ktorá zodpovedá aritmetickému priemeru najnižšieho a najvyššieho výskytu takých daní.
3. Reprezentatívnymi trhmi na účely odseku 1 sú trhy spoločenstva používané na zaznamenávanie cien, na základe ktorých sa vypočítavajú vstupné ceny uvedené v nariadení (EHS) č. 1035/72.
4. Cena uvedená v odseku 1 sa rovná referenčnej cene platnej v predmetnom období plus colné zaťaženie na túto cenu uplatniteľné na dovoz z nečlenských krajín a normovaná suma 1,20 účtovných jednotiek na 100 kilogramov.
5. Ak ceny uvedené v odseku 1 po vyrovnaní cla a odrátaní dovozných poplatkov iných ako clo ostanú na reprezentatívnych trhoch spoločenstva s najnižšími cenami nižšie ako ceny určené v odseku 4 po tri za sebou nasledujúce trhové dni, uplatnia sa na predmetné produkty platné colné poplatky pre nečlenské krajiny v deň dovozu.
Tieto dojednania sa uplatňujú dovtedy, kým uvedené ceny zostanú na reprezentatívnych trhoch spoločenstva s najnižšími cenami aspoň také vysoké ako ceny uvedené v odseku 4 po tri za sebou nasledujúce trhové dni.
6. Komisia, na základe zaznamenaných cien na reprezentatívnych trhoch spoločenstva oznámených členskými štátmi, bude pravidelne sledovať pohyb cien a zisťovať úrovne uvedené v odseku 5.
Potrebné opatrenia sa prijmú v súlade s postupom ustanoveným v nariadení (EHS) č. 1035/72 so zreteľom na uplatňovanie vyrovnávacieho cla na ovocie a zeleninu.
7. Články 23 až 28 nariadenia (EHS) č. 1035/72 sa uplatňujú naďalej.
Článok 5
1. Tieto produkty pochádzajúce z Turecka majú povolený vstup do spoločenstva s clom ad valorem 2,5 % v limite ročnej colnej kvóty 25000 ton.
Č. položky SCS | Opis |
08.05 | Orechy iné ako položky č. 08.01, čerstvé alebo sušené, tiež vylúpené zo škrupiny: ex G.Ostatné:Lieskové oriešky |
2. Ak odsek 1 platí na celý kalendárny rok, stanoví sa proporcionálna kvóta.
Článok 6
Odvody uplatnené na dovozy tvrdej pšenice a pšenice do spoločenstva pochádzajúce z Turecka a prepravované priamo odtiaľ do spoločenstva, ktoré patria do podpoložky 10.01 B a 10.07 ex D Spoločného colného sadzobníka v uvedenom poradí, sa vypočítajú v súlade s článkom 13 nariadenia Rady (EHS) č. 2727/75, každý z nich mínus 0,50 účtovných jednotiek na tonu.
Článok 7
1. Odvody z dovozu raže, ktorá patrí do podpoložky č. 10.02 Spoločného colného sadzobníka, ktorá sa vyprodukovala v Turecku a prepravila priamo odtiaľ do spoločenstva, sa vypočítajú v súlade článkom 13 nariadenia Rady (EHS) č. 2727/75 mínus suma rovnajúca sa osobitnému poplatku za vývoz, ktorý uplatňuje Turecko na vývoz do spoločenstva na uvedený produkt. Táto suma však neprekročí osem účtovných jednotiek na tonu.
2. Ustanovenia odseku 1 sa uplatňujú na všetky dovozy, pri ktorých dovozca predloží dôkaz o zaplatení osobitného vývozného poplatku vývozcom do sumy, ktorá neprekročí ani odvod stanovený v súlade s článkom 13 nariadenia Rady (EHS) č. 2727/75 o dovoze raže do spoločenstva, ani osem účtovných jednotiek na tonu.
Článok 8
Fixná zložka účtovaná za dovoz produktov pochádzajúcich z Turecka do spoločenstva uvedených nižšie sa zníži o 50 %.
Č. položky SCS | Opis |
11.07 | A)Slad, tiež pražený:II.Ostatné:i)vo forme múkyB)Pražený |
Článok 9
1. Ak Turecko uplatňuje osobitný poplatok na vývoz olivového oleja, iného ako rafinovaný olivový olej, ktorý patrí do podpoložky 15.07 A II Spoločného colného sadzobníka, v plnom rozsahu získaného v Turecku a prepraveného priamo odtiaľ do spoločenstva, odvod z dovozu takého oleja do spoločenstva je, podľa konkrétneho prípadu, odvodom uvedeným v článku 13 nariadenia Rady č. 136/66/EHS z 22. septembra 1966 o zavedení spoločnej organizácie trhu s olejmi a tukmi [7], naposledy zmeneného a doplneného nariadením (EHS) č. 1707/73 [8], alebo odvodom, ktorý bude výsledkom uplatnenia ponukového konania stanoveného v nariadení (EHS) č. 2843/76 [9], mínus:
a) 0,50 účtovných jednotiek na 100 kilogramov;
b) suma rovnajúca sa osobitnému vývoznému poplatku, ktorý ukladá Turecko na taký olej do 9 účtovných jednotiek na 100 kilogramov, táto suma sa zvyšuje o 9 účtovných jednotiek na 100 kilogramov do 31. októbra 1977.
2. Dojednania stanovené v odseku 1 sa uplatňujú na všetky dovozy olivového oleja, na ktoré dovozca pri dovoze predloží dôkaz, že osobitný vývozný poplatok uvedený v spomenutom odseku sa odzrkadlil v dovoznej cene.
3. Ak Turecko neuplatňuje osobitný vývozný poplatok, odvod, ktorý zaťaží dovoz oleja do spoločenstva tak, ako to stanovuje odsek 1, je podľa konkrétneho prípadu odvodom uvedeným v článku 13 nariadenia č. 136/66/EHS, alebo taký, ktorý bude výsledkom uplatnenia ponukového konania stanoveného v nariadení (EHS) č. 2843/76, mínus 0,50 účtovných jednotiek na 100 kilogramov.
Článok 10
1. Bez toho, aby bolo dotknuté inkasovanie variabilnej zložky, fixná zložka odvodu sa zníži o 80 % na dovozy olivového oleja do spoločenstva, ktorý bol rafinovaný a patrí do podpoložky 15.07 A I Spoločného colného sadzobníka a bol v plnom rozsahu získaný v Turecku a prepravený priamo z tejto krajiny do spoločenstva.
2. Odvod uvedený v odseku 1 stanoví Komisia.
Článok 11
1. Za pripravené a konzervované sardinky, ktoré patria do podpoložky 16.04 D Spoločného colného sadzobníka a pochádzajú z Turecka sa clo zníži o 40 % za podmienky, že sa dodržia minimálne ceny stanovené v súlade s nasledujúcimi odsekmi.
2. Do 30. júna 1978 sú minimálne ceny uvedené v odseku 1 tie, ktoré uvádza príloha IV. Ceny pre obdobie začínajúce sa 1. júla 1978 nebudú nižšie, ako tie, ktoré uvádza daná príloha, aktualizované výmenou listov medzi zmluvnými stranami s cieľom zohľadniť trend nákladov súvisiacich s predmetnými produktmi.
3. Od 1. júla 1979 sa minimálna cena uvedená v odseku 1 dohodne každoročnou výmenou listov medzi zmluvnými stranami.
4. Zníženie cla uvedeného v odseku 1 sa uplatňuje len odo dňa a na obdobia určené výmenou listov, ktorými sa ustanovujú technické pravidlá uplatňovania tohto článku.
Článok 12
1. Pre nižšie uvedené produkty pochádzajúce z Turecka sa clo na dovoz do spoločenstva za dodržania podmienok dohodnutých vo výmene listov zníži takto.
Č. položky SCS | Opis | Miera zníženia (%) |
20.02 | Zelenina pripravená alebo konzervovaná inak ako v octe alebo kyseline octovej: ex C.Paradajky:Paradajkový koncentrát | 30 |
2. Zníženie cla uvedené v odseku 1 platí len odo dňa a pre obdobia stanovené výmenou listov, pričom táto výmena listov medzi zmluvnými stranami sa uskutoční každý rok s cieľom stanoviť podmienky a podrobné pravidlá.
Článok 13
Pre nižšie uvedené produkty pochádzajúce z Turecka sa clo na dovoz do spoločenstva zníži o 30 % v limite ročnej colnej kvóty spoločenstva 90 ton.
Č. položky SCS | Opis |
20.06 | Ovocie inak pripravené alebo konzervované, tiež obsahujúce cukor alebo alkohol: B.Ostatné:II.Neobsahujúce pridaný alkohol:c)Neobsahujúce pridaný cukor, v bezprostrednom obale s netto obsahom:1.väčším ako 4,5 kg alebo viac:ex aa)Marhule:Marhuľová dreň |
Článok 14
V prípade potreby sa podrobné pravidlá uplatňovania tohto nariadenia prijmú v súlade s postupom ustanoveným v článku 26 nariadenia (EHS) č. 2727/75 alebo, v závislosti na konkrétnom prípade, v súlade s príslušnými článkami iných nariadení spoločnej organizácie poľnohospodárskych trhov.
Článok 15
1. Zrušujú sa tieto nariadenia:
- nariadenie Rady (EHS) č. 1233/71 zo 7. júna 1971 o dovoze citrusového ovocia pochádzajúceho z Turecka [10];
- nariadenie Rady (EHS) č. 1235/71 zo 7. júna 1971 o dovoze olivového oleja z Turecka [11];
- nariadenie Rady (EHS) č. 2754/75 z 29. októbra 1975 o dovoze určitých obilnín z Turecka [12];
- nariadenie Rady (EHS) č. 2755/75 z 29. októbra 1975 o dovoze určitých poľnohospodárskych produktov pochádzajúcich z Turecka do spoločenstva [13];
- nariadenie Rady (EHS) č. 113/76 z 19. januára 1976 o dovoze produktov rybolovu pochádzajúcich z Turecka do spoločenstva [14].
2. Odkazy na zrušené nariadenia uvedené v odseku 1 sa chápu ako odkazy uplatniteľné na toto nariadenie.
Citácie a odkazy súvisiace s článkami uvedených nariadení sa čítajú v súlade s tabuľkou zhody uvedenej v prílohe V.
Článok 16
Toto nariadenie nadobúda účinnosť 1. júla 1977.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 17. mája 1977